Kap. 451

Prop. 108 S

(2017–2018)
Proposisjon til Stortinget (forslag til stortingsvedtak)

Endringer i statsbudsjettet 2018 under Justis- og beredskapsdepartementet (slokking av skogbranner mv.)

Tilråding fra Justis- og beredskapsdepartementet 22. juni 2018, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Justis- og beredskapsdepartementet legger i denne proposisjonen fram forslag om endringer i bevilgningen under kap. 451 Direktoratet for samfunnssikkerhet og beredskap, post 21 Spesielle driftsutgifter, kan overføres, i statsbudsjettet 2018.

2 Forslag om endring

Kap. 451 Direktoratet for samfunnssikkerhet og beredskap

Post 21 Spesielle driftsutgifter, kan overføres

Håndtering av skogbrann er et kommunalt ansvar. Viktige statlige forsterkningsressurser er Sivilforsvaret og skogbrannhelikopter. Statens skogbrannhelikopter er i beredskap i perioden 15. april til 15. august. Direktoratet for samfunnssikkerhet og beredskap (DSB) administrerer ordningen og bruken koordineres av Hovedredningssentralen Sør-Norge. Bevilgningen på posten dekker blant annet kostnadene knyttet til flytimer.

I perioder med stor skogbrannfare og skogbrannaktivitet setter DSB ved behov flere helikoptre i beredskap. Det har vært forhøyet beredskap i forbindelse med skogbrannfare og behov for bistand fra skogbrannhelikopter i slokkingen av skogbranner i mai og juni.

På bakgrunn av ovennevnte foreslås det å øke bevilgningen på kap. 451, post 21 med 12,5 mill. kroner. Nivået på beredskapen fremover vil avhenge av nedbørsmengden og det er derfor usikkerhet knyttet til beløpet.

Tilråding

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2018 under Justis- og beredskapsdepartementet (slokking av skogbranner mv.).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2018 under Justis- og beredskapsdepartementet i samsvar med et vedlagt forslag.

Forslag
til vedtak om endringer i statsbudsjettet 2018 under Justis- og beredskapsdepartementet

I

I statsbudsjettet for 2018 gjøres følgende endringer:

Utgifter:

Kap.

Post

Formål

Kroner

451

Direktoratet for samfunnssikkerhet og beredskap

21

Spesielle driftsutgifter, kan overføres, forhøyes med

12 500 000

fra kr 7 234 000 til kr 19 734 000